text: Kongernes Jelling sætter besøgsrekord
  16 juli 2016 kl. 08.55
  Oplevelsescenteret i Jelling er rykket mere end 100 pladser op på VisitDenmarks liste over de mest populære attraktioner.
  Kongernes Jelling er gået fra at være nummer 168 på listen over de mest populære attraktioner til at være nummer 45. Det gør vikingeattraktionen til årets højdespringer i VisitDenmarks opgørelse.
  137.000 gæster gik sidste år gennem hovedindgangen for at få et blik ind i vikingernes historie. Det er flere end tre gange så mange besøgende som det hidtidige rekordår 2001, hvor 41.000 besøgende lagde vejen forbi Jelling.
  - Succesen skyldes langt hen ad vejen, at udstillingen fanger og favner tre generationer på én gang. Vi har noget til de små pilfingre, der er fortællinger til de voksne og den nyeste teknik, der også fascinerer den ældre generation, siger overinspektør og leder af Kongernes Jelling, Hans Ole Matthiesen, i en pressemeddelelse.
  I løbet af 2015 havde de 50 mest besøgte attraktioner i Danmark samlet set 25 millioner gæster, hvilket er rundt regnet 1,5 millioner flere end året før. Dermed overgår 2015 rekordåret 2013, hvor 24,4 millioner lagde vejen forbi de 50 mest besøgte attraktioner.
  Du kan se hele attraktionslisten på VisitDenmarks hjemmeside her.
  Top 10 over de best besøgte attraktioner i 2015
  Tivoli - 4.733.000 besøgendeDyrehavsbakken - 2.700.000 besøgendeLegoland - 1.700.000 besøgendeZoologisk Have i København - 1.148.000 besøgendeDjurs Sommerland - 802.000 besøgendeLouisiana - 725.000 besøgendeLalandia Billund - 636.000 besøgendeDen Blå Planet - 603.000 besøgendeFaarup Sommerland - 588.000 besøgendeRundetårn - 580.000 besøgendeKilde: VisitDenmark
  
  